Predkladacia správa

	Minister obrany predložil na rokovanie vlády Správu o odškodnení pozostalých obetí havárie lietadla ozbrojených síl Slovenskej republiky AN-24, ktorý vláda schválila uznesením č.  89 z 1. februára 2006

	Materiál obsahoval úlohu C.1. pre podpredsedu vlády a ministra financií „vyčleniť z rezervy vlády 400 000 Sk...“.

	Táto úloha nebola s ministerstvom financií vopred konzultovaná, a preto ministerstvo financií nemalo možnosť upozorniť, že podľa § 10 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov „O použití prostriedkov podľa odseku 2 písm. a) (t.j. rozpočtovej rezervy vlády) rozhoduje vláda na návrh ministra financií“.
	
	Materiál, ktorý vláda schválila uznesením 89/2006, nepredkladal podpredseda vlády a minister financií.

	Úloha C.1. z uznesenia vlády č. 89/2006 sa neprijala v súlade so zákonom, a preto nie je z pozície ministerstva financií realizovateľná. S cieľom odstrániť uvedený nesúlad so zákonom navrhuje ministerstvo financií zrušiť bod B.1.  a C.1 uznesenia vlády č.89 z 1. februára 2006. Súčasne navrhuje prijať nové uznesenie, na základe ktorého sa uvoľnia prostriedky z rezervy vlády zákonným spôsobom.